كاين واحد الناس باغين يقنعونا يلي المغاربة الحاجة الوحيدة لي كيفتاقدوها ومحرومين منها في هاد رمضان هي التراويح، وديما كيهدرو بإسم المغاربة والمغرب بلد إسلامي ومنعرف شنو، كأن النشاط الوحيد لي كانو كيديرو المغاربة في ليالي رمضان هو الصلاة ثم الصلاة لا غير، مكاين قهاوي ديال الشيشة مكاين قهاوي ديال الرامي والكارطة، مكانو نزايه وقصاير، وكاباريات حاليين دايرين السهرات ويكيسربيو الريد بول، مكتروج تجارة الزطلة والغبرة بأنواعها، مكاين دعارة، مكاين زيارات عائلية وخرجات وقيساريات وسويقات ومعارض وبيع وشرا، راه إقتصاد وحياة وأنشطة ديال المغاربة كلها توقفات، بسباب هاد الحظر الليلي ماشي غير الجوامع والتراويح والصلاة. علاش كتسمع بمظاهرة من أجل التراويح ولحد الآن ماتدارت حت شي مظاهرة من أجل عين الذياب والقهوة والشيشة والتجارة والبيع وشرا، حيت اللولة عندها قدسية وشرعية دينية بالنسبة لبزاف فوق شرعية القانون الوضعي وفوق شرعية حتى الوقاية من الأوبئة مادام داخلة في ما يسمى بقدر الله، حتى ملي كتلقى مراهق عمرو ركعها وماعارفش القبلة حتى فين جات وحتى هو خارج يتظاهر باغي يصلي التراويح حيت كيحس بلي هاد المطلب شرعي ومن حقو وحتى واحد ماغادي يلومو علاش خرج مادام أنه من أجل الصلاة والإسلام، خصوصا الفيديوات المنتشرة ديال اللحايا في الفايس لي كيعتابرو الأمر هجوم مباشر من طرف الحكومة الإسلامية على الإسلام، وأنهم مابيهمش كورونا والخوف على صحة المغاربة بقدر مابيهم الغاء هاد الشعيرة الدينية، حتى ولينا نشوفو حتى صحاب الجقير في الفايسبوك دايرين حتى هوما فيديوات كيبكيو على صلاة التراويح بحال الى البلاد واقفة عليها. المغاربة كثار وأنواع ومتحرموش غير من التراويح تحرمو حتى من العرايض والزرود والقهاوي والشيشة والكاباريات والسهرات والنشاط والقصاير والزطلة وكاع الأنشطة لي كيمارسوها في هاد الشهر الكريم علاش باغين تقنعونا أنهم تحرمو غير من التراويح؟. راه بزاف منهم تحرم من طرف ديال الخبز ، ومن خدمتو ورزق ولادو، ووحدين تحرمو من أفراد عائلتهم ماتو بكورونا، ورمضان ماشي غير شهر ديال العبادة والصلاة راه شهر حتى ديال الزطلة والقرقوبي والقصاير والنشاط والسهرات والحياة، وشهر ديال جميع الإنشطة الإنسانية لي مولفين كيديروها المغاربة ولي مرتابطة بهاد الشهر الكريم. 
المغاربة كثار وأنواع ومتحرموش غير من التراويح تحرمو حتى من العرايض والزرود والقهاوي والشيشة والكاباريات والسهرات والنشاط والقصاير والزطلة وكاع الأنشطة لي كيمارسوها في هاد الشهر الكريم علاش باغين تقنعونا أنهم تحرمو غير من التراويح؟